Uus Eesti, 31. mai 1937    Aurik "Ruhno" esimene reis Haapsalu-Stockholm-Pärnu liinil.  /…/ Rootsi lehemehed, turismitegelased ja mõned ärimehed kogunevad "Ruhnole" koosviibimisele. Kõnedes  üteldakse sooje, otsekoheseid sõnu Eestile. "Peaasi - te siin olete toredad inimesed," ütleb direktor Svennbeck. /…/ Haapsalu linnapea dr. Alver räägib: "Rootslastel on nagu kõigil rahvastel vallutamisetung. Olete meid vallutanud ja meie vallutasime Sigtuna ka. Meil polegi selle vastu, kui tulete meid veel kord vallutama - aga seekord oma Skandinaavia kultuuriga. Uue laeva saadame siia selleks, et ehitada Eesti-Rootsi silda, mida mööda võite tulla…" "Selle silla jaoks on vanad sambad veel päris tugevad," lisab  rootslane minu kõrval. "Võtke asja rohkem praktilisest küljest," räägib keemiatööstur Holmberg ja raputab oma valgeid lokke lõvipeal. "Teie olete maa, mis müüb tervist. Ja teate - tervis on niisugune kaup, mille hinda jõukas inimene ei küsi. Meie kuulsad professorid on annud oma autoriteetse otsuse teie tervismuda kohta. Ja vaadake, see siin on teine väärtus - tervis ja ilu kokku…" Laudkonna lõbusa naeru saatel tõmbab direktor Holmberg taskust välja sinised pakikesed. "The Blue Mask - Blå Masken" - "sinine mask  - parim näonaha ravi, originaal Haapsalu mudast." "Olen 40.000 krooni annud tänavu välja ainult reklaamiks," ütleb direktor. "Mul on meie paremate rohuteadlaste ja arstide soovitused. Uskuge - ma ei alustaks asja, mille edus ma poleks kindel. Nüüd läheb see üle Inglismaa, Norra, Soome ja teiste Euroopa riikide, isegi Ameerikasse…" /…/